Turistattraktionerne kan nu endelig se frem til at kunne lukke gæster ind uden begrænsninger og restriktioner. I den forbindelse håber de på, at de nu igen kan få fyldt kasseapparaterne op. - Vi har en forventning om, at det bliver en ret fornuftig efterårsferie for vores samarbejdspartnere, siger Jimmi Stæhr-Petersen, Turistdirektør i Destination Himmerland . Turisterhvervet i Himmerland udbyder en lang række aktiviteter, så der er noget for enhver smag. - Limfjordsmuseet i Løgstør, diverse museer, Fyrkat i Hobro, Mariager Saltcenter, Handest Jernbane, ja der sker altså en hel del i Himmerland, siger han. Ifølge Ditte Madsen, der er Marketing manager i HimmerLand, betyder Ferieperioderne rigtig meget i det store billede. - Forventningerne til efterårsferien har været rigtig store, og vi må sige, at de er blevet indfriet. Vi har 100 procent belægning på vores hotelværelser og vores feriehuse hele ugen, så vi kunne ikke være mere tilfredse, siger hun. Kræver hårdt arbejde Ifølge Tonny Skovsted Thorup, der er administrerende direktør hos Destination Nord, er netop efterårsferien en rigtig god anledning til, at danskerne igen kan komme ud og opleve noget. Derfor forventer han også, at der kommer gang i den. Efterårsferien er normalvis også garant for udenlandsrejser, og det er også tilfældet i år. -	Vi har jo været vant til at være turister i vores eget land, og nogle har måske behov for at komme til Malaga. Derfor skal vi også arbejde hårdt for at få de udenlandske turister tilbage fra Norge, Sverige og Tyskland, siger Tonny Skovsted Thorup. At få gang i oplevelsesindustrien er ifølge ham ”virkelig tiltrængt”. Alligevel er han dog fortrøstningsfuld. -	Det kræver meget hårdt arbejde og en stor fælles indsats, men jeg tror på, at vi nok skal komme i gang igen, siger han.

Opsummering:
Efterårsferien er skudt i gang, og det betyder genrejsning til den danske oplevelsesindustri.